## Educació consensua amb els ajuntaments d’Aldaia i Catarroja diferents opcions per a la reobertura dels seus centres educatius danyats per la riuada

*** El secretari autonòmic d’Educació s’ha reunit amb representants d’estos municipis
* L’alumnat d’Aldaia ja ha reiniciat les classes i s’ha tractat la situació dels tres centres reubicats
* A Catarroja s’ha decidit que l’alumnat d’ESO de l’IES Berenguer Dalmau s’unisca a les classes en línia, com ja han fet els de Batxillerat**

La Conselleria d’Educació, Cultura, Universitats i Ocupació continua mantenint reunions amb alcaldes de municipis afectats per la riuada per a fer seguiment de la situació i consensuar les diferents solucions per a cada un dels seus centres educatius. D’esta manera, s’estan fent propostes individualitzades segons les necessitats transmeses.

El secretari autonòmic d’Educació, Daniel McEvoy, juntament amb el director general d’Infraestructures Educatives, José María Larena, s’ha reunit este dimecres amb l’alcalde d’Aldaia, Guillermo Luján, i amb altres representants de l’Ajuntament així com amb tècnics municipals. A esta trobada ha assistit el conseller d’Educació, José Antonio Rovira, qui ja va visitar este municipi el passat 2 de novembre per a comprovar l’estat de diversos centres educatius.

Durant la reunió amb els representants d’Aldaia, municipi a on tot l’alumnat ja ha représ l’activitat lectiva, s’ha traslladat la situació dels tres centres educatius l’alumnat dels quals ja està reubicat: l’Escola Infantil La Font de la Rosa, el CEIP Platero y yo i el CEIP Mariano Benlliure.

En este sentit, s’ha comunicat a l’Ajuntament que indique els terrenys que són susceptibles d’instal·lar aules prefabricades per a poder acollir l’alumnat en el cas que es decidisca la reposició d’algun d’estos tres centres.

**Visita a Catarroja**

A continuació, el secretari autonòmic s’ha traslladat a Catarroja per a reunir-se amb el regidor d’Educació, José Antonio Cuberos Narváez, tècnics d’Ajuntament, el director de l’IES Berenguer Dalmau i la presidenta de l’AMPA, així com la directora del CEIP Vil·la Romana.

L’IES Berenguer Dalmau és un dels més danyats per la riuada. Per este motiu, el seu alumnat de Batxillerat ja ha reiniciat les classes en línia. La Conselleria d’Educació va plantejar que els alumnes d’ESO d’este centre es reubicaren en horari vespertí en un altre, opció descartada per les famílies, per la qual cosa s’ha acordat amb la comunitat educativa que se sumen a la modalitat en línia.

A més, l’ajuntament de Catarroja oferirà un terreny per a situar aules prefabricades de manera que l’alumnat puga reprendre les classes al més prompte possible de manera presencial.

Daniel McEvoy ha visitat també altres centres de Catarroja, en concret el CEIP Paluzié, en situació de neteja i reparacions menors, i el CEIP Vil·la Romana, l’alumnat del qual s’ha de reubicar temporalment fins que el seu centre puga tornar a posar-se en marxa.

Fecha: 27/11/2024